Lucio Cabañas

Lucio Cabañas Barrientos, nado en El Porvenir, Atoyac de Álvarez (Guerrero) o 12 de decembro de 1938 e finado en Técpan de Galeana (Guerrero) o 2 de decembro de 1974, foi un mestre rural mexicano, formado na Escuela Normal Rural de Ayotzinapa. Foi, amais, líder estudantil e xefe do grupo armado Partido de los Pobres na serra de Guerrero durante a década de 1970.

Un dos seus tíos, Pablo Cabañas, combateu xunto a Silvestre Mariscal, Prisciliano Padilla, Baldomero Vidales, Amadeo Vidales e Abacuc Román Godínez, así como con Jacobo Gámiz, irmán do campesiño e guerrilleiro Arturo Gámiz García, quen comandou o asalto ao cuartel de Madera.

 Orixes 
Lucio naceu nun fogar campesiño. O seu avó paterno fora zapatista e o seu tío Pablo participara na guerrilla dos irmáns Vidales na década de 1920. Cursou a educación básica na localidade de El Cayaco e en febreiro de 1956 entrou na Escuela Normal Rural de Ayotzinapa.

 Inicios políticos 
Durante a súa estadía na Escuela Normal Rural de Ayotzinapa constitúese como líder estudantil e afíliase ás Mocidades do Partido Comunista. A súa formación política iniciouse na Asociación Cívica Guerrerense (ACG), que daquela dirixía Genaro Vázquez. Posteriormente foi elixido Secretario Xeral da Federación de Estudantes Campesiños Socialistas de México para o período 1962-1963. Lucio decide afastarse da ACG e achegarse máis ao Partido Comunista Mexicano (PCM).

A principios de abril de 1967, Lucio e algúns profesores da escola Juan Álvarez, xunto con outros membros da ACG, da Confederación Campesiña Independente e das colonias populares, fundaron o chamado Frente de Defensa de los Intereses de la Escuela Juan Álvarez. Lucio convocou unha manifestación en Atoyac o 18 de maio de 1967. A policía xudicial do estado interveu para desaloxar a Praza Cívica a base de tiroteos. O principal obxectivo era o propio Lucio Cabañas.

 A clandestinidade 
En abril de 1974 a guerrilla dirixida por Lucio Cabañas decidiu secuestrar a Rubén Figueroa, senador da República e candidato ao goberno do estado de Guerrero. Lucio e Figueroa acordaron unha reunión para o 30 de maio de 1974 ás 9 da mañá, nun cruzamento de camiños que ían de San Jerónimo á localidade de El Ticuí, moi preto de Atoyac. Figueroa foi liberado o 8 de setembro por un operativo policial nun axitado enfrontamento. Porén, outras versións afirman que se pagou un rescate para a súa liberación.

Tras deste acontecemento o estado responde con toda a forza contra a guerrilla de Lucio Cabañas e inicia a persecución deste.

Durante a madrugada do 2 de decembro de 1974 deuse o último enfrontamento con tropas militares, e iniciouse un tiroteo na selva cafetaleira El Otatal. No tiroteo, Lucio e os seus compañeiros foron sorprendidos polo exército. Segundo unha versión do acontecido, Lucio Cabañas, ao decatarse de que non había saída, para evitar caer en mans do exército, dirixiu o canón do seu rifle M-2 ao pescozo e apertou o gatillo. O capitán Bravo Torres correu até o corpo e disparoulle o tiro de graza.Semanario Proceso, 20 de outubro de 2002. Con todo, nas imaxes do cadáver mostradas á prensa, non parecía haber impactos de bala no pescozo.

 Obras e legado 
dereita|miniatura|Estatua en Atoyac de Álvarez

 O escritor Carlos Montemayor relata a historia do Partido de los Pobres no libro Guerra en el Paraíso, de 1990.
 O libro El guerrillero, escrito por Camarada Ernesto, fai referencia a Lucio Cabañas, ao PDLP e á serra.
 O documental "La Guerrilla y la Esperanza: Lucio Cabañas", de 2005, narra a vida do guerrilleiro.

Algúns grupos guerrilleiros como Tendencia Democrática Revolucionaria-Ejército del Pueblo, Ejército Revolucionario del Pueblo Insurgente e o Ejército Popular Revolucionario, no estado de Guerrero, recollen como influencia directa a metodoloxía e o achegamento ás comunidades indíxenas.

 Notas 

 Véxase tamén 

 Bibliografía 
 Bellingeri, Marco. Del agrarismo armado a la guerra de los pobres. Ensayos de guerrilla rural en el México contemporáneo, 1940-1974. Ediciones Casa Juan Pablos, México
 Reyes Peláez, Juan Fernando. Introducción a la historia de la guerrilla en México. 1943-83, Editorial Lulu

 Ligazóns externas 


Categoría:Nados en 1938
Categoría:Nados no estado de Guerrero
Categoría:Finados en 1974